«Έσπασε» το σιωπητήριο ο πρώην βουλευτής της Χρυσής Αυγής Ηλίας Κασιδιάρης, ανακοινώνοντας ότι το κόμμα θα ζητήσει επανακαταμέτρηση των ψήφων σε όλη την Επικράτεια.

Ο Ηλίας Κασιδιάρης, ο οποίος από χθες δεν είχε προχωρήσει σε κάποια δήλωση σχετικά με την εκλογική αποτυχία της Χρυσής Αυγής, ενώ απουσίαζε και από το «κάδρο» κατά τη δήλωση του αρχηγού του ναζιστικού κόμματος, έκανε την ανακοίνωση μέσω ανάρτησης στον προσωπικό του λογαριασμό στο twitter.

«Προχωράμε σε άμεση επανακαταμέτρηση των ψήφων σε όλη την Επικράτεια! Θα μετρήσουμε κάλπη προς κάλπη όλες τις ψήφους και θα ανατρέψουμε το σχέδιο του συστήματος ενάντια στην φωνή των Ελλήνων!», αναφέρει ο Κασιδιάρης στην ανάρτηση.

Ο Ηλίας Κασιδιάρης φέρεται να είναι ένας από εκείνους που ευελπιστούν να αναλάβουν την ηγεσία της Χρυσής Αυγής εάν αποχωρήσει ο αρχηγός Νίκος Μιχαλολιάκος.